Broj: 711-I-619-M-61/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Rolanda Čopa,** **pomoćnika ravnatelja Hrvatskog zavoda za zapošljavanje, za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno odredbama ZSSI-a nema zapreke da obveznik Roland Čop, pomoćnik ravnatelja Hrvatskog zavoda za zapošljavanje, trguje dionicama na Hrvatskoj i međunarodnim burzama. Povjerenstvo ukazuje obvezniku da stečene dionice prijavi u imovinskoj kartici koju podnosi Povjerenstvu, u rubrici u koju se upisuju stečeni poslovni udjeli, dionice i vrijednosni papiri.**
2. **Sukladno članku 19. stavku 1. ZSSI-a, ukoliko obveznik stekne 5% ili više dionica u trgovačkom društvu za vrijeme obnašanja javne dužnosti dužan je prenijeti svoja upravljačka prava na temelju udjela u kapitalu društva na posebno tijelo ili drugu osobu, osim na osobe iz članka 5. stavka 1. točke 6. ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Roland Čop, pomoćnik ravnatelja Hrvatskog zavoda za zapošljavanje. U Povjerenstvu zahtjev je zaprimljen 09. veljače 2022. pod poslovnim brojem 711-U-2520-M-61/22-01-2, povodom kojeg se vodi predmet broj M-61/22.

Člankom 3. stavkom 1. podstavkom 27. propisano je da su ravnatelji, zamjenik ravnatelja i pomoćnici ravnatelja Hrvatskog zavoda za zapošljavanje obveznici ZSSI-a. Stoga se i Roland Čop kao pomoćnik ravnatelja Hrvatskog zavoda za zapošljavanje dužan pridržavati odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu ostavlja upit može li trgovati na Hrvatskoj te na međunarodnim burzama.

Člankom 17. stavkom 2. propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako trgovanje vrijednosnim papirima ne predstavlja drugo stalno i redovito zanimanje obveznika te stoga odredbe ZSSI-a ne zabranjuju obvezniku trgovanje dionicama na Hrvatskoj ili međunarodnim burzama.

Povjerenstvo ukazuje obvezniku da stečene dionice prijavi u imovinskoj kartici koju podnosi Povjerenstvu sukladno odredbama ZSSI-a, u rubrici u koju se upisuju stečeni poslovni udjeli, dionice i vrijednosni papiri.

Nadalje, Povjerenstvo ističe kako je člankom 19. stavkom 1. ZSSI-a propisano da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točkom 6. propisano je da su povezane osobe, osobe navedene u točki 3. navedenog stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Stoga, Povjerenstvo ističe da ukoliko obveznik stekne 5% ili više dionica u određenom trgovačkom društvu, isti je dužan prenijeti upravljačka prava na temelju udjela u kapitalu društva na posebno tijelo ili drugu osobu, osim na osobe iz članka 5. stavka 1. točke 6. ZSSI-a budući da bi u protivnom bio u povredi članka 19. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Roland Čop, elektronička dostava
2. Objava na internetskoj stranici Povjerenstva
3. Pismohrana